Nacrt prijedloga

[bookmark: _Hlk198192148]Na temelju članka 15. stavka 2. Zakona o javnoj nabavi („Narodne novine“ broj 120/16, 114/22 i 48/26) i članka 18. Statuta Knjižnica grada Zagreba od 13. 5. 2019. g., Odluke o izmjenama i dopunama Statuta Knjižnica grada Zagreba od 12. 5. 2023. g., Odluke o izmjenama i dopunama Statuta Knjižnica grada Zagreba od 30. 4. 2024. G., Odluke o izmjenama i dopunama Statuta Knjižnica grada Zagreba od 11. 9. 2024. g., te Odluke o izmjenama i dopunama Statuta Knjižnica grada Zagreba, od 29. 10. 2025. Upravno vijeće KGZ-a na sjednici održanoj dana ___________donosi


PRAVILNIK
o provedbi postupaka jednostavne nabave 


I. OPĆE ODREDBE

Članak 1. 

		Ovim Pravilnikom uređuju se pravila, uvjeti i postupci provedbe jednostavne nabave robe i usluga te provedbe projektnih natječaja Knjižnica grada Zagreba (u daljnjem tekstu: Naručitelj) procijenjene vrijednosti manje od 50.000,00 EUR bez PDV-a te radova procijenjene vrijednosti manje od 100.000,00 EUR bez PDV-a.
		Jednostavna nabava iz stavka 1. ovog članka predstavlja nabavu na koju se, sukladno članku 12. stavku 1. Zakona o javnoj nabavi (u daljnjem tekstu: ZJN 2016), ZJN 2016 ne primjenjuje (u daljnjem tekstu: jednostavna nabava).
		U provedbi postupaka jednostavne nabave Naručitelj je obvezan u odnosu na sve gospodarske subjekte poštovati načelo slobode kretanja robe, načelo slobode poslovnog nastana i načelo slobode pružanja usluga te načela koja iz toga proizlaze, kao što su načelo tržišnog natjecanja, načelo jednakog tretmana, načelo zabrane diskriminacije, načelo uzajamnog priznavanja, načelo razmjernosti i načelo transparentnosti.
		Postupci jednostavne nabave provode se na način koji osigurava učinkovitu nabavu te ekonomično, svrhovito i zakonito trošenje proračunskih sredstava.
	Cijeli tijek postupka jednostavne nabave mora biti dokumentiran.
		Na pitanja koja nisu uređena ovim Pravilnikom na odgovarajući se način primjenjuju odredbe ZJN 2016, drugi važeći propisi te interni akti Naručitelja koji se odnose na predmet nabave.
		Izrazi koji se koriste u ovom Pravilniku, a imaju rodno značenje, odnose se jednako na muški i ženski rod.


II. SPRJEČAVANJE SUKOBA INTERESA

Članak 2. 

Na sprječavanje sukoba interesa u postupcima jednostavne nabave na odgovarajući se način primjenjuju odredbe članaka 75. do 83. ZJN 2016.
		Naručitelj je dužan poduzeti odgovarajuće mjere radi sprječavanja, prepoznavanja i uklanjanja sukoba interesa u svim fazama postupka jednostavne nabave kako bi se izbjeglo narušavanje tržišnog natjecanja i osiguralo jednako postupanje prema svim gospodarskim subjektima.
		U svrhu sprječavanja sukoba interesa Naručitelj je obvezan evidentirati sve okolnosti koje mogu predstavljati sukob interesa, osigurati izuzeće osobe kod koje postoji stvarni ili potencijalni sukob interesa, poduzimati druge potrebne mjere radi osiguranja jednakog postupanja prema svim gospodarskim subjektima te primijeniti odredbe posebnih propisa koji uređuju to područje.


III. ANALIZA TRŽIŠTA

 Članak 3. 

	Prije pokretanja postupka jednostavne nabave provodi se analiza tržišta.
		Analiza tržišta obuhvaća prikupljanje informacija o predmetu nabave, dostupnim gospodarskim subjektima na tržištu, okvirnim cijenama te drugim okolnostima koje mogu utjecati na uvjete nabave.
		Analiza tržišta provodi se u opsegu koji je razmjeran vrijednosti i složenosti predmeta nabave, u skladu s raspoloživim proračunskim sredstvima i potrebama Naručitelja.
		Analiza tržišta može se provoditi analizom javno dostupnih podataka (npr. Elektroničkog oglasnika javne nabave Republike Hrvatske, Službenog lista Europske unije), analizom prethodno provedenih postupaka javne nabave, pretraživanjem dostupnih tržišnih izvora i web-stranica gospodarskih subjekata, kao i savjetovanjem s tržištem putem upućivanja upita gospodarskim subjektima, prikupljanja informativnih ponuda ili na drugi primjeren način.
		Prikupljene informacije ne smiju dovesti do narušavanja tržišnog natjecanja niti do povrede načela transparentnosti i jednakog postupanja prema gospodarskim subjektima.


IV. PLAN NABAVE 
Članak 4.

	U Plan nabave unose se svi predmeti nabave čija je procijenjena vrijednost bez PDV-a jednaka ili veća od 5.000,00 EUR.
	Plan nabave donosi se i ažurira sukladno odredbama ZJN 2016.


V. PROVOĐENJE POSTUPKA JEDNOSTAVNE NABAVE

Članak 5. 

Postupak jednostavne nabave ovisno o visini procijenjene vrijednosti provodi zaposlenik Naručitelja kojemu je to u opisu poslova radnog mjesta odnosno stručno povjerenstvo ili vanjski stručni suradnik na temelju Ugovora ili narudžbenice.



VI. STRUČNO POVJERENSTVO 
Članak 6.

	Postupak jednostavne nabave provodi stručno povjerenstvo za jednostavnu nabavu koje Odlukom o pokretanju postupka jednostavne nabave i imenovanju stručnog povjerenstva za provedbu postupka nabave imenuje Ravnatelj, osim postupaka iz članka 7. ovog Pravilnika.
	Stručno povjerenstvo se sastoji od najmanje dva člana.
		Članovi stručnog povjerenstva ne moraju posjedovati važeći certifikat u području javne nabave.


VII. JEDNOSTAVNA NABAVA ROBE, USLUGA I RADOVA ČIJA JE PROCIJENJENA VRIJEDNOST MANJA OD 15.000,00 EUR

Članak 7. 

	Postupak jednostavne nabave roba, usluga i radova procijenjene vrijednosti manje od 15.000,00 EUR bez PDV-a provodi se prikupljanjem ponude jednog gospodarskog subjekta, prema izboru Naručitelja.
	Ponuda se dostavlja elektroničkim putem, u pravilu na adresu e-pošte zaposlenika koji je inicirao nabavu ili osobnom dostavom.
	Ponuda mora sadržavati sve podatke potrebne za izdavanje narudžbenice odnosno sklapanje ugovora (cijena bez PDV-a i s uračunatim PDV-om, podatak o roku valjanosti ponude, roku i načinu isporuke robe/pružanja usluga/izvođenja radova, podatke o ponuditelju, druge podatke bitne za izvršenje predmeta nabave i sl.).


VIII. JEDNOSTAVNA NABAVA ROBE I USLUGA ČIJA JE PROCIJENJENA VRIJEDNOST JEDNAKA ILI VEĆA OD 15.000,00 EUR, A MANJA OD 50.000,00 EUR TE RADOVA ČIJA JE PROCIJENJENA VRIJEDNOST JEDNAKA ILI VEĆA OD 15.000,00 EUR, A MANJA OD 100.000,00 EUR

Članak 8. 

			Postupak jednostavne nabave čija je procijenjena vrijednost jednaka ili veća od 15.000,00 EUR bez PDV-a provodi se putem modula jednostavne nabave u Elektroničkom oglasniku javne nabave Republike Hrvatske (u daljnjem tekstu: EOJN RH).
	Za nabavu robe i usluga čija je procijenjena vrijednost jednaka ili veća od 15.000,00 EUR, a manja od 25.000,00 EUR te radova čija je procijenjena vrijednost jednaka ili veća od 15.000,00 EUR, a manja od 45.000,00 EUR, poziv na dostavu ponuda upućuje se najmanje trima gospodarskim subjektima putem modula jednostavne nabave u EOJN RH.
	Za nabavu robe i usluga čija je procijenjena vrijednost jednaka ili veća od 25.000,00 EUR, a manja od 50.000,00 EUR te radova čija je procijenjena vrijednost jednaka ili veća od 45.000,00 EUR, a manja od 100.000,00 EUR, poziv na dostavu ponuda javno se objavljuje u modulu jednostavne nabave u EOJN RH. 

	Iznimno od stavka 2. i 3. ovoga članka, Naručitelj može uputiti poziv jednom gospodarskom subjektu:
1) ako nije podnesena nijedna ponuda ili nijedna valjana ponuda u prethodno provedenom postupku jednostavne nabave, pod uvjetom da početni ugovorni uvjeti nisu bitno izmijenjeni;
2) ako zbog objektivnih razloga predmet nabave može izvršiti, isporučiti ili pružiti samo određeni gospodarski subjekt, i to:
· ako je predmet nabave stvaranje ili stjecanje jedinstvenog umjetničkog djela ili umjetničke izvedbe;
· ako iz tehničkih razloga ne postoji tržišno natjecanje;
· ako je to nužno radi zaštite isključivih prava, uključujući prava intelektualnog vlasništva;
· ako se radi o nabavi knjiga i stručne literature, pretplata na časopise, licence i baze podataka i sl.;
· za nabavu javnobilježničkih usluga, odvjetničkih usluga, zajmova i kredita, zdravstvenih usluga, socijalnih usluga, usluga obrazovanja (edukacije, seminari i sl.), konzervatorskih usluga, usluga vještaka, hotelskih i restoranskih usluga, usluga cateringa, konzultantskih usluga, usluga održavanja prostora i opreme, usluga prijevoza, poštanskih i dostavnih/kurirskih usluga, programskog materijala namijenjenog za audiovizualne medijske usluge;
3) radi zaštite javnog interesa kao što je javno zdravlje ili zaštita okoliša;
4) ako postoji iznimna žurnost uzrokovana događajima koje Naručitelj nije mogao predvidjeti niti na njih utjecati, kao što su prirodne nepogode, velike nesreće i katastrofe i sanacije nakon njih te u ostalim opravdanim slučajevima prema odluci Naručitelja.

	Razlozi za primjenu iznimke iz stavka 4. ovoga članka navode se i obrazlažu u zahtjevu za pokretanje postupka nabave i u objavi u EOJN RH.

Članak 9. 

	Postupak jednostavne nabave iz članka 8. ovog Pravilnika pokreće se slanjem ili objavom dokumentacije o nabavi (u daljnjem tekstu: dokumentacija) u EOJN RH.
	Dokumentacija mora sadržavati sve potrebne podatke koji gospodarskom subjektu omogućuju izradu ponude.
	U dokumentaciji se može propisati jedan ili više kriterija za kvalitativni odabir gospodarskih subjekata, sukladno odredbama članaka 251 – 279. ZJN 2016.
	U dokumentaciji se može zahtijevati dostava jamstva i to jamstva za ozbiljnost ponude, jamstva za uredno ispunjenje ugovora, jamstvo za otklanjanje nedostataka i/ili jamstva o osiguranju za pokriće odgovornosti iz djelatnosti.
[bookmark: _Hlk235106673]	Kriterij za odabir ponuda može biti najniža cijena, cijena i kvaliteta ili trošak i kvaliteta na koji se odgovarajuće primjenjuju odredbe ZJN 2016.

Članak 10.

	Ponuda je izjava volje ponuditelja u pisanom obliku da će isporučiti robu, pružiti usluge ili izvesti radove u skladu s uvjetima i zahtjevima iz dokumentacije.
	Ponude se dostavljaju u skladu s načinom određenim u dokumentaciji.
		Rok za dostavu ponuda mora biti primjeren predmetu nabave i ne smije biti kraći od pet (5) dana od dana slanja ili objave dokumentacije, osim u slučaju žurne nabave kada Naručitelj može odrediti kraći rok za dostavu ponuda, ali ne kraći od dva (2) dana od dana slanja poziva na dostavu ponuda.

	U postupcima jednostavne nabave ne provodi se javno otvaranje ponuda, osim za postupke iz članka 8. stavka 3. ovog Pravilnika, koji se otvaraju na način kako je određeno u EOJN RH.
	Ponude otvara najmanje jedan (1) član stručnog povjerenstva.
	Stručno povjerenstvo pregledava i ocjenjuje ponude te sastavlja zapisnik o pregledu i ocjeni ponuda koji potpisuju oni članovi stručnog povjerenstva koji su izvršili pregled i ocjenu ponuda.
	Ako su dvije ili više valjanih ponuda jednako rangirane prema kriteriju za odabir ponuda (najniža cijena ili ekonomski najpovoljnija ponuda), Naručitelj će odabrati ponudu koja je zaprimljena ranije.
		

Članak 11. 

	Odluku o odabiru ili poništenju postupka donosi ravnatelj.
	Odluka o odabiru ili poništenju donosi se u roku od 30 dana od isteka roka za dostavu ponuda, osim ako je u dokumentaciji određen drugi rok.
	Odluka o odabiru ili poništenju postaje izvršna objavom u EOJN RH ili dostavom odluke ponuditelju.
	Postupak jednostavne nabave završava izvršnošću odluke o odabiru ili poništenju.
	Protiv odluke o odabiru i odluke o poništenju postupka jednostavne nabave može se uložiti prigovor na način propisan člankom 16. ovog Pravilnika.

Članak 12. 

	Naručitelj zadržava pravo poništiti postupak jednostavne nabave prije ili nakon roka za dostavu ponuda bez posebnog obrazloženja. Naručitelj može poništiti postupak jednostavne nabave i sukladno odredbama Zakona o javnoj nabavi.
	U slučaju poništenja postupka jednostavne nabave, Naručitelj donosi odluku o poništenju, koja se dostavlja svim ponuditeljima. Objava ima učinak dostave odluke.


IX. SKLAPANJE UGOVORA / IZDAVANJE NARUDŽBENICA 

Članak 13.

	Narudžbenica se izdaje u skladu s ponudom i potpisuje ju odgovorna osoba Naručitelja (ravnatelj, voditelji službi, voditelji knjižnica i koordinatori knjižnica).
	Narudžbenicu može u slučaju odsutnosti odgovornih osoba Naručitelja potpisati njihova zamjena.
	Pod pojmom „narudžbenica“ smatraju se i nalog, zaključnica, zahtjevnica i slično, ako sadrži sve bitne sastojke za izvršenje predmeta nabave.
	Ugovor se sklapa u pisanom obliku prema uvjetima iz Poziva na dostavu ponuda i/ili odabranoj ponudi te ga potpisuju ravnatelj i odabrani ponuditelj, nakon izvršnosti odluke o odabiru.

X. REGISTAR UGOVORA JEDNOSTAVNE NABAVE 

Članak 14. 

	Naručitelj vodi Registar ugovora jednostavne nabave.
	Na vođenje registra na odgovarajući se način primjenjuju odredbe ZJN 2016.


XI. IZUZEĆA 
Članak 15.

	Odredbe ovog Pravilnika ne primjenjuju se za gotovinske račune do iznosa manjeg od 1.000,00 EUR s PDV-om, za troškove reprezentacije do 1.000,00 EUR s PDV-om te za sve troškove koji su plaćeni službenom poslovnom karticom do iznosa manjeg od 2.000,00 EUR s PDV-om.
	Račun gospodarskog subjekta smatra se odgovarajućim dokazom o izvršenoj nabavi.


XII. PRAVNA ZAŠTITA 
Članak 16. 

	Pravo na prigovor ima svaki gospodarski subjekt koji ima ili je imao pravni interes za dobivanje određenog ugovora o jednostavnoj nabavi i koji je pretrpio ili bi mogao pretrpjeti štetu od navodnoga kršenja subjektivnih prava.
	Prigovor se podnosi u pisanom obliku elektroničkim sredstvima komunikacije, putem EOJN RH, u roku od 3 (tri) dana od dana objave odluke o odabiru ili poništenju.
	Naručitelj će razmotriti prigovor ponuditelja te isti uvažiti ili odbiti.
	Ako se prigovor uvaži, stručno povjerenstvo ponovno provodi pregled i ocjenu ponuda ili poništava postupak.


XIII. PRIJELAZNE I ZAVRŠNE ODREDBE

Članak 17.

Postupci jednostavne nabave koji su započeti prema odredbama Pravilnika o provođenju postupaka jednostavne nabave roba, radova i usluga u Knjižnicama grada Zagreba od 1. 9. 2022. te njegovim Izmjenama donesenih 22. 9. 2023., Izmjenama i dopunama Pravilnika od 30. 4. 2024., Izmjenama i dopunama Pravilnika od 27. 2. 2025. te Izmjenama i dopunama Pravilnika od 15. 12. 2025. dovršit će se prema odredbama toga pravilnika, sukladno članku 87. Zakona o izmjenama i dopunama Zakona o javnoj nabavi („Narodne novine“ broj: 48/26). 

Članak 18.

Stupanjem na snagu ovog Pravilnika prestaje važiti Pravilnik o provođenju postupaka jednostavne nabave roba, radova i usluga u Knjižnicama grada Zagreba od 1. 9. 2022. te njegove Izmjene donesene 22. 9. 2023., Izmjene i dopune Pravilnika od 30. 4. 2024., Izmjene i dopune Pravilnika od 27. 2. 2025. te Izmjene i dopune Pravilnika od 15. 12. 2025.

Članak 19.

Ovaj Pravilnik stupa na snagu 1. rujna 2026. godine.
Ovaj Pravilnik objavit će se u oglasnoj ploči i na mrežnoj stranici Naručitelja.



Predsjednica Upravnog vijeća
	Svjetlana Ciglar

______________________




